Ida Auken (S), 2011-12-08:
Jeg vil gerne takke ordførerne for indlæggene og en spændende debat.
Lovforslaget, som vi førstebehandler i dag, har det overordnede formål at fjerne seks navngivne kemikalier fra endnu mere elektronik.
Det skal gøre forbrugerne mere trygge, og det skal sikre, at vi i højere grad kan genanvende de værdifulde ressourcer, vi bruger i elektronisk udstyr.
Men der er ingen tvivl om, at det her lovforslag er et af de mere tekniske, og derfor vil jeg gøre lidt ud at opsummere lovforslagets indhold.
Lovforslaget består af to hoveddele.
Helt konkret forbyder RoHS-direktivet brugen af kviksølv, cadmium, bly, hexavalent chrom og flammehæmmerne PBB og PBDE i elektrisk og elektronisk udstyr.
Det betyder ikke kun miljøforbedringer og øget forbrugertryghed på kort sigt.
Det åbner også op for genanvendelse af de kostbare metaller og andre værdifulde ressourcer, som ikke længere indeholder farlige stoffer.
Det nye direktiv udvider anvendelsesområdet, så mere elektrisk udstyr bliver omfattet, og der stilles samtidig større krav til virksomhederne om bl.a. egenkontrol, dokumentation og registrering.
I dag er der ikke hjemmel i kemikalieloven til at stille de nye krav til virksomhederne, og derfor indeholder dette lovforslag bemyndigelse til at fastsætte regler om egenkontrol samt oplysnings- og undersøgelsespligt.
Den anden del af lovforslaget skal øge forbrugernes sikkerhed ved at skærpe håndhævelsen.
Håndhævelsesdelen består af tre tiltag, som jeg vil uddybe om lidt.
For det første skal det være muligt at tilbagekalde ulovlige varer direkte fra forbrugerne.
For det tredje skal tilsynsmyndigheden kunne gennemføre et påbud, hvis en virksomhed ikke frivilligt efterkommer det.
Håndhævelsesdelen er bl.a. nødvendig for at overholde EU-retten.
Myndighederne vil med lovforslaget fremover kunne tilbagekalde ulovlige stoffer direkte fra forbrugerne og ikke kun fra forhandlerne.
Virksomheder skal f.eks. via sms, mail eller internet kunne informere forbrugerne om, hvor og hvordan de skal aflevere bestemte farlige eller meget miljø- og sundhedsskadelige produkter.
Det er vigtigt for mig at understrege, at bestemmelsen kun skal bruges i de særlige situationer, hvor der er tale om akut eller overhængende risiko.
For bl.a. at dæmme op for ulovlig import af pesticider indebærer lovforslaget, at myndighederne får stærkere håndhævelsesmidler til øjeblikkelig at fjerne ulovlige pesticider hos både detailleddet, transportfirmaer og jordbrugerne.
Det er især vigtigt for at imødegå et øget incitament til ulovlig eksport i forbindelse med indførelsen af en pesticidafgift.
I den situation skal tilsynsmyndigheden fremover selv kunne gennemføre det påbud, der er givet.
Lovforslaget indebærer, at vi sikrer de nødvendige lovhjemler til at implementere RoHS-direktivet.
Samtidig styrker vi håndhævelsen, så forurenende forhold kan stoppes hurtigt og effektivt og flere grupper af elektrisk og elektronisk udstyr omfattes.
På den måde bidrager lovforslaget til, at der kommer færre miljøfarlige stoffer ud i miljøet og blandt forbrugerne, og det medvirker til det overordnede mål på langt sigt at genanvende de værdifulde materialer og ressourcer, der er i det elektriske og elektroniske udstyr.
Med de ord vil jeg gerne ønske en god videre behandling af forslaget i udvalget.